<classify> RAIS John Magufuli leo anatarajiwa kuzindua miradi miwili mikubwa zikiwemo rada tatu katika Uwanja wa Ndege wa Kimataifa Julius Nyerere JNIA na kiwanda cha Superdoll kilichopo Vingunguti.Kwa mujibu wa taarifa kutoka Idara ya Habari MAELEZO, uzinduzi wa rada hizo tatu utafanyika saa mbili asubuhi huku ule wa kiwanda cha Superdoll ukifanyika saa tano.Pia taarifa hiyo ilibainisha kuwa Alhamisi ya wiki hii Rais Magufuli, atakuwa mgeni rasmi katika Mkutano wa 21 wa Wakuu wa Polisi Mashariki mwa AfrikaEAPCCO AGM 2019 katika Ukumbi wa AICC uliopo jijini Arusha.Aprili 2, mwaka jana Rais Magufuli aliweka jiwe la msingi la usimikaji wa rada katika viwanja vinne vya ndege Mwalimu Julius Nyerere Dar es Salaam, Mwanza, KIAKilimanjaro na Songwe katika hafla iliyofanyika JNIA.Hatua hiyo ilikuwa ni sehemu ya utekelezaji wa adhma yake ya kuiimarisha sekta hiyo ya anga ikiwa ni baada ya kuanza kwa harakati za kuiwezesha Kampuni ya Ndege za Serikali kuwa na ndege za kutosha.Awali, Tanzania ilikuwa ikitegemea rada za Kenya katika baadhi ya viwanja vya ndege kuongozea ndege za hapa nchini. Hivyo uzinduzi wa huduma za rada za hapa nchini utakaofanyika leo ni ukombozi kwa sekta ya anga nchini.  <topic>: KITAIFA 